Gregorio Muelas presenta la seua primera novel·la, 'El primer tetrarca', ambientada en els successos posteriors a la crisi del segle III de l'Imperi romà
07 de febrer 2022

![](/media/tk4ggumt/c1_mini_m1_elprimertetrarca.jpg?width=850&height=566.9886363636364)

L'escriptor saguntí Gregorio Muelas presenta este dijous, 10 de febrer, la seua primera novel·la: _El primer tetrarca_. Serà en el Centre Cultural Mario Monreal (carrer Roma, 9) a partir de les 19.00 hores i el públic podrà accedir de manera gratuïta i lliure.

_El primer tetrarca_ s'ambienta en l'últim quart del segle III d. C. L'Imperi romà es troba sumit en l'anarquia militar. Amb una nova guerra civil gestant-se, sorgix la figura d'un gran estadista, Dioclecià, que serà capaç de pacificar l'Imperi davall un nou sistema de govern, la Tetrarquia. Després de dos dècades de relativa pau, l'emperador decidix retirar-se al seu palau d'Spalatum, deixant el poder en mans del seu hereu, Galeri. Però llavors sorgix en els confins de l'Imperi un altre gran líder: Constantí, primogènit de l'august Constanci, que haurà de lluitar per a ser acceptat com a membre de la família imperial.

Gregorio Muelas és historiador, escriptor, poeta i editor. Nascut a Sagunt en 1977, és llicenciat en Història per la Universitat de València i va cursar el doctorat en el Departament d'Història Contemporània. A més a més, és especialista en Ensenyament de la Llengua Espanyola i Literatura per la Universitat Europea Miguel de Cervantes.

Exercix la crítica literària en diverses publicacions digitals i impreses, com ara _Quimera_, _Paraíso_, _Achtung!_, _Estación Poesía_, _El coloquio de los perros_, _Mundiario_, etc. També és codirector i editor de _CRÁTERA Revista de crítica y poesía contemporánea_, membre de la junta directiva de l'Associació Valenciana d'Escriptors i Crítics Literaris (CLAVE) i del consell editorial de la web _Todo Literatura_.

Ha publicat treballs de creació i investigació literària en revistes culturals i universitàries d'Algèria, els Estats Units, Colòmbia, Mèxic, Puerto Rico i Romania, i ha sigut traduït a l'alemany, l'anglés, el portugués i el romanés. Ha escrit els poemaris _Aunque me borre el tiempo_ (2010), _Un fragmento de eternidad_ (2014) i _Estado de Acedia_ (2019); el llibre de guions de cinema _Cuando la aurora le hable al tiempo_ (2011); els llibres d'_haikus_ _La soledad encendida_ (2015 i 2021) i _A la luz de la flor del almendro_ (2017), i el llibre de crítica i assaig _Polifonía de lo inmanente. Apuntes sobre poesía española contemporánea (2010-2017)_ (2017).

Així mateix, ha sigut inclòs en diverses antologies internacionals, com ara _Cartografías de Orfeo. Antología de joven poesía valenciana_ (Isla Negra, Puerto Rico, 2014).

Ara, amb _El primer tetrarca_ s'inicia com a autor en la disciplina novel·lística. Esta primera obra de ficció històrica, ambientada en l'antiga Roma, ix publicada per l'editorial valenciana Olé Libros.

Esta presentació s'emmarca dins la programació d'hivern impulsada per la Regidoria de Cultura de l'Ajuntament de Sagunt. Durant l'acte es contemplaran per part de l'organització totes les mesures sanitàries de prevenció contra la COVID-19, que seran igualment d'obligatori compliment per al públic assistent.

![](/media/5s1pkarj/c2_elprimertetrarca.jpg?width=536.0795454545455&height=850)

*   [](http://www.facebook.com/sharer.php?u=https://aytosagunto.es/va/actualitat/presentacio-llibre-el-primer-tetrarca-de-gregorio-muelas-2022-02-07/ "Facebook")
*   [](http://twitter.com/share?url=https://aytosagunto.es/va/actualitat/presentacio-llibre-el-primer-tetrarca-de-gregorio-muelas-2022-02-07/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/presentacio-llibre-el-primer-tetrarca-de-gregorio-muelas-2022-02-07/ "Linked In")
*   [](mailto:?body=https://aytosagunto.es/va/actualitat/presentacio-llibre-el-primer-tetrarca-de-gregorio-muelas-2022-02-07/)